23.

A rendelet a következő 52a., 52b. és 52c. cikkel egészül ki: „52a. cikk A 4G és az 5G mobilhálózatokhoz nyújtott támogatás (1) A 4G és az 5G mobilhálózat kiépítéséhez nyújtott támogatás a Szerződés 107. cikkének (3) bekezdése szerint összeegyeztethető a belső piaccal, és mentesül a Szerződés 108. cikkének (3) bekezdésében foglalt bejelentési kötelezettség alól, feltéve, hogy teljesülnek az e cikkben és az I. fejezetben rögzített feltételek. (2) Az elszámolható költség a passzív mobilhálózatok kiépítésének, irányításának és üzemeltetésének valamennyi költsége. A projektnek nyújtható maximális támogatási összeget a (7) bekezdés a) pontjában meghatározott versenyeztetéses kiválasztási eljárás alapján kell megállapítani. Amennyiben egy beruházás megvalósítása a (7) bekezdés b) pontjával összhangban versenyeztetéses kiválasztási eljárás nélkül történik, a támogatás összege nem haladhatja meg az elszámolható költségek és a beruházás működési nyeresége közötti különbséget. A működési eredményt az elszámolható költségekből megalapozott előrejelzések alapján előzetesen le kell vonni és visszakövetelési mechanizmus alkalmazásával utólagosan ellenőrizni kell. (3) Az 5G-beruházást olyan területeken kell megvalósítani, ahol nem építettek ki mobilhálózatokat, vagy ahol csak legfeljebb 3G mobilszolgáltatások támogatására képes mobilhálózatok érhetők el, és ahol nincsenek 4G vagy 5G mobilhálózatok, illetve ahol hitelt érdemlően nem tervezik ilyen hálózatok kiépítését a tervezett támogatási intézkedés közzétételének időpontjától számított három éven belül vagy a támogatott hálózat kiépítésének időkeretén, de legalább két éven belül. Ezt a (4) bekezdéssel összhangban feltérképezés és nyilvános konzultáció révén kell ellenőrizni. Az 4G-beruházást olyan területeken kell megvalósítani, ahol nem építettek ki mobilhálózatokat, vagy ahol csak legfeljebb 2G mobilszolgáltatások támogatására képes mobilhálózatok érhetők el, és ahol nincsenek 3G, 4G vagy 5G mobilhálózatok, illetve ahol hitelt érdemlően nem tervezik ilyen hálózatok kiépítését a tervezett támogatási intézkedés közzétételének időpontjától számított három éven belül vagy a támogatott hálózat kiépítésének időkeretén, de legalább két éven belül. Ezt a (4) bekezdéssel összhangban feltérképezés és nyilvános konzultáció révén kell ellenőrizni. (4) A (3) bekezdésben említett feltérképezésnek és nyilvános konzultációnak meg kell megfelelnie az összes alábbi követelménynek: a) a feltérképezésnek egyértelműen azonosítania kell az állami beavatkozással lefedni tervezett földrajzi célterületeket, és figyelembe kell vennie az összes már létező mobilhálózatot, a beruházás típusától függően. A feltérképezést maximum 100x100 méteres rácsok alapján kell elvégezni. A feltérképezést nyilvános konzultáció révén mindig ellenőrizni kell; b) a nyilvános konzultációt az illetékes hatóság folytatja le a tervezett intézkedés fő jellemzőinek és az a) pont szerinti feltérképezéssel azonosított földrajzi célterületek jegyzékének egy megfelelő weboldalon történő közzététele révén (nemzeti szinten is). A nyilvános konzultáció keretében az érdekelt felek észrevételezhetik az intézkedést, továbbá az a) pontnak megfelelően benyújthatnak a célterületen már létező vagy a tervezett támogatási intézkedés közzétételének időpontjától számított három éven belül hitelt érdemlően kiépíteni tervezett mobilhálózataikra vonatkozó, megfelelően alátámasztott információkat. Ha a támogatást nyújtó hatóság a támogatott infrastruktúra kiépítésére három évnél rövidebb vagy hosszabb időkeretet fogad el, ugyanez az időkeret – amely nem lehet rövidebb két évnél – alkalmazható annak értékelésére is, hogy az előző mondatban említett hálózatok kiépítése hitelt érdemlően tervezettnek tekinthető-e. A nyilvános konzultáció időtartama legalább 30 nap. (5) A támogatott infrastruktúra nem vehető figyelembe a mobilhálózat-üzemeltetőknek a 4G és 5G frekvenciahasználati jog feltételeiből eredő lefedettségi kötelezettségeinek teljesítéséhez. (6) A támogatott projektnek jelentős javulást (minőségi ugrást) kell eredményeznie a már létező, illetve a tervezett támogatási intézkedés közzétételének időpontjától számított három éven belül vagy a támogatott hálózat kiépítésének időkeretén, de legalább két éven belül hitelt érdemlően kiépíteni tervezett mobilhálózatokhoz képest. Minőségi ugrás akkor történik, ha a támogatott beavatkozás eredményeként jelentős új beruházást valósítanak meg a mobilhálózatban, és a támogatott infrastruktúra jelentős új képességeket vezet be a piac számára a mobilszolgáltatások rendelkezésre állása, a kapacitás, a sebesség és a verseny tekintetében a már létező vagy hitelt érdemlően tervezett hálózatokhoz képest. A projektnek olyan, a passzív infrastruktúrára irányuló jelentős beruházásokat kell tartalmaznia, melyek túlmutatnak a pusztán a hálózat aktív elemeinek korszerűsítéséhez kapcsolódó marginális beruházásokon. (7) A támogatást az alábbiak szerint kell nyújtani: a) az elektronikus hírközlő hálózatok és az elektronikus hírközlési szolgáltatások szolgáltatóinak nyújtott támogatás odaítélésének nyílt, átlátható és megkülönböztetésmentes versenyeztetéses kiválasztási eljárás alapján kell történnie a közbeszerzési szabályok elveivel összhangban, tiszteletben tartva a technológiasemlegesség elvét, az alkalmazandó közbeszerzési szabályok sérelme nélkül, a gazdaságilag legelőnyösebb ajánlat alapján. A versenyeztetéses kiválasztási eljárás céljából a támogatást nyújtó hatóság előzetesen objektív, átlátható és megkülönböztetésmentes minőségi odaítélési kritériumokat állapít meg, amelyeket az igényelt támogatási az igényelt támogatási összeggel együtt mérlegelni kell. Hasonló minőségi feltételek esetén a támogatást a legkisebb támogatási igénnyel fellépő ajánlattevőnek kell odaítélni; b) amennyiben a támogatást versenyeztetéses ajánlattételi eljárás nélkül egy hatóságnak nyújtják passzív mobilhálózat közvetlen vagy egy házon belüli szervezeten keresztüli kiépítésére és üzemeltetésére, a hatóság vagy adott esetben a házon belüli szervezet a támogatott hálózatot csak nagykereskedelmi szolgáltatások nyújtásához használhatja. A hatóság biztosítja a hálózat üzemeltetéséhez felhasznált források és a hatóság rendelkezésére álló egyéb források közötti számviteli szétválasztást. A hálózatkiépítés vagy -működtetés koncesszióba adásának vagy egyéb módon harmadik félre bízásának nyílt, átlátható és megkülönböztetésmentes versenyeztetéses kiválasztási eljárás alapján kell történnie a közbeszerzési szabályok elveivel összhangban, tiszteletben tartva a technológiasemlegesség elvét, az alkalmazandó közbeszerzési szabályok sérelme nélkül, a gazdaságilag legelőnyösebb ajánlat alapján. (8) A támogatott hálózat üzemeltetése során a lehető legszélesebb körű aktív és passzív nagykereskedelmi hozzáférést kell biztosítani a 2. cikk 139. pontjával összhangban, méltányos és megkülönböztetésmentes feltételek mellett. Az aktív nagykereskedelmi hozzáférést legalább hét évre kell biztosítani, a fizikai infrastruktúrához – beleértve az alépítményeket vagy póznákat – való nagykereskedelmi hozzáférésre nem vonatkozik időbeli korlátozás. Ugyanezek a hozzáférési feltételek alkalmazandók a támogatott hálózat egészére, ideértve a hálózat azon részeit is, amelyekben meglévő infrastruktúrákat használtak. A hozzáférési kötelezettségeket a támogatott hálózat tulajdonosának, kezelőjének vagy üzemeltetőjének megváltozásától függetlenül érvényesíteni kell. Alépítmény építéséhez nyújtott támogatás esetén akkora alépítményt kell építeni, amely legalább az összes meglévő mobilhálózat-üzemeltetőnek helyet tud biztosítani. (9) A nagykereskedelmi hozzáférés díja a következő referenciaértékek egyikén alapul: i. a tagállam, illetve az Unió más összehasonlítható, versenyképesebb területein érvényesülő, közzétett (szabályozott) nagykereskedelmi árak átlaga; vagy ii. ilyen közzétett árak hiányában a nemzeti szabályozó hatóság által az érintett piacok és szolgáltatások vonatkozásában már meghatározott, illetve elfogadott árak; vagy iii. ilyen közzétett vagy szabályozott árak hiányában az árképzésnek meg kell felelnie a költségalapú árképzésnek és az ágazati szabályozási kerettel összhangban meghatározott módszertannak. A nemzeti szabályozó hatóság szabályozási keret szerinti hatáskörének sérelme nélkül a hozzáférési feltételekre (és azokon belül a díjszabásra) vonatkozóan, valamint az e cikk alkalmazásával kapcsolatos viták esetén konzultálni kell a nemzeti szabályozó hatósággal. (10) A tagállamok ellenőrzési és visszakövetelési mechanizmust hoznak létre azon projektek esetében, amelyeknél a projektre nyújtott támogatás összege meghaladja a 10 millió EUR-t. (11) Az államilag finanszírozott 4G vagy 5G hálózat vezeték nélküli állandó helyű hozzáférési szolgáltatások nyújtása céljából történő használata csak az alábbiak szerint engedélyezhető: a) azokon a területeken, ahol nincs olyan már meglévő vagy a tervezett támogatási intézkedés közzétételének időpontjától számított három éven belül vagy a támogatott hálózat kiépítésének időkeretén, de legalább két éven belül hitelt érdemlően kiépíteni tervezett hálózat, amely megbízhatóan képes legalább 30 Mbps letöltési sebességet biztosítani, ha a következő kumulatív feltételek teljesülnek: i. a feltérképezés és a nyilvános konzultáció figyelembe veszi az 52. cikk (4) bekezdése szerint meghatározott, már létező vagy hitelt érdemlően tervezett vezetékes széles sávú hálózatokat is; ii. a támogatott vezeték nélküli állandó helyű 4G vagy 5G hozzáférési megoldás képes legalább 30 Mbps letöltési sebességet és az érintett területeken már létező vagy hitelt érdemlően tervezett vezetékes hálózatokhoz képest legalább kétszeres letöltési és feltöltési sebességet biztosítani; b) azokon a területeken, ahol nincs olyan már meglévő vagy a tervezett támogatási intézkedés közzétételének időpontjától számított három éven belül vagy a támogatott hálózat kiépítésének időkeretén, de legalább két éven belül hitelt érdemlően kiépíteni tervezett hálózat, amely megbízhatóan képes legalább 100 Mbps letöltési sebességet biztosítani, ha a következő kumulatív feltételek teljesülnek: i. a feltérképezés és a nyilvános konzultáció figyelembe veszi az 52. cikk (4) bekezdése szerint meghatározott, már létező vagy hitel érdemlően tervezett vezetékes széles sávú hálózatokat is; ii. a támogatott vezeték nélküli állandó helyű 4G vagy 5G hozzáférési megoldás képes legalább 300 Mbps letöltési és 100 Mbps feltöltési sebességet, valamint az érintett területeken már létező vagy hitelt érdemlően tervezett vezetékes hálózatokhoz képest legalább kétszeres letöltési és feltöltési sebességet biztosítani. 52b. cikk A transzeurópai digitális konnektivitási infrastruktúrával kapcsolatos, közös érdekű projektekhez nyújtott támogatás (1) Az (EU) 2021/1153 rendelet keretében finanszírozott, vagy az említett rendelet szerinti „kiválósági pecsét” minőségi védjegyben részesült, a transzeurópai digitális konnektivitási infrastruktúrával kapcsolatos közös érdekű projektekhez nyújtott támogatás a Szerződés 107. cikkének (3) bekezdése szerint összeegyeztethető a belső piaccal, és mentesül a Szerződés 108. cikkének (3) bekezdésében előírt bejelentési kötelezettség alól, feltéve, hogy teljesülnek az e cikkben és az I. fejezetben rögzített feltételek. (2) A projekteknek teljesíteniük kell a (3) bekezdésben meghatározott kumulatív általános összeegyeztethetőségi feltételeket. Továbbá a projekteknek a támogatható projektek (4) bekezdésben meghatározott kategóriáinak valamelyikébe kell tartozniuk, és teljesíteniük kell az említett bekezdésben az adott kategóriára vonatkozóan meghatározott valamennyi különös összeegyeztethetőségi feltételt. Kizárólag azon projektek tartoznak az (1) bekezdésben meghatározott kivétel hatálya alá, amelyek csakis a (4) bekezdésben említett egyes releváns kategóriákban meghatározott elemekre vagy szervezetekre vonatkoznak. (3) Az összeegyeztethetőség általános kumulatív feltételei a következők: a) a kedvezményezettnek az elszámolható költségek legalább 25 %-ára kiterjedő pénzügyi hozzájárulást kell biztosítania saját forrásaiból vagy olyan külső finanszírozás igénybevételével, amely nem tartalmaz állami pénzügyi támogatást. Amennyiben a kedvezményezett 25 %-os hozzájárulását külső finanszírozással biztosítják különböző finanszírozási forrásokat ötvöző beruházási platformon keresztül, az előző mondatban meghatározott azon feltétel helyébe, amely szerint a külső finanszírozás nem tartalmazhat állami pénzügyi támogatást, új követelmény lép, amely szerint a platformon legalább 30 % magánberuházásnak kell jelen lennie; b) az infrastruktúra kiépítése esetében csak az (EU) 2021/1153 rendelet szerinti elszámolható beruházási költségeknek minősülő költségek jogosultak támogatásra; c) a projektet az (EU) 2021/1153 rendelettel összhangban a következő módok egyikén kell kiválasztani: i. közösen elfogadott befektetési iránymutatások alapján a Bizottság által kinevezett független pénzügyi közvetítő által; ii. egyértelmű, átlátható és megkülönböztetésmentes kritériumokon alapuló versenyeztetéses ajánlattételi eljárás keretében a Bizottság által; iii. a Bizottság által kinevezett független szakértők által; d) a projektnek olyan konnektivitási képességeket kell lehetővé tennie, amelyek meghaladják a meglévő jogi kötelezettségekhez kapcsolódó követelményeket, például a frekvenciahasználati joghoz kötődőket; e) a projektnek az 52. cikk (7) és (8) bekezdésével, vagy adott esetben az 52a. cikk (8) és (9) bekezdésével összhangban méltányos, észszerű és megkülönböztetésmentes feltételek mellett kell biztosítania a harmadik felek nyílt nagykereskedelmi hozzáférését, az átengedést is beleértve. (4) A támogatható projektek kategóriái és az azokra alkalmazandó egyedi kumulatív összeegyeztethetőségi feltételek a következők: a) a valamely 5G folyosó határon átnyúló szakaszának az 1315/2013/EU rendeletben meghatározott transzeurópai közlekedési hálózatra vonatkozó iránymutatásokban azonosított közlekedési folyosó mentén történő kiépítésére irányuló beruházások (TEN-T folyosók), amelyek megfelelnek a következő egyedi kumulatív feltételeknek: i. a projekt egy 5G folyosó olyan határon átnyúló szakaszából áll, amely átlépi két vagy több tagállam között a határt, vagy átlépi legalább egy tagállam és az Európai Gazdasági Térség legalább egy országa közötti határt; ii. az 5G folyosók valamely tagállamban elhelyezkedő határon átnyúló szakaszainak teljes hossza nem lehet több az adott tagállam transzeurópai közlekedési törzshálózata mentén található azon 5G folyosók teljes hosszának 15 %-ánál, amelyekre nem vonatkoznak meglévő, például a frekvenciahasználati joghoz kötődő jogi kötelezettségek. Kivételes esetben, ha egy tagállam támogatja a határokon átnyúló 5G folyosóknak az átfogó transzeurópai közlekedési hálózata mentén való kiépítését, az 5G folyosók e tagállamban elhelyezkedő határon átnyúló szakaszainak teljes hossza nem lehet több az e tagállam átfogó transzeurópai közlekedési hálózata mentén található azon 5G folyosók teljes hosszának 15 %-ánál, amelyekre nem vonatkoznak meglévő, például a frekvenciahasználati joghoz kötődő jogi kötelezettségek; iii. a projekt az összekapcsolt és automatizált mobilitási szolgáltatások nyújtására alkalmas 5G mobilhálózatba történő olyan jelentős új beruházást biztosít, amely túlmutat a pusztán a hálózat aktív elemeinek korszerűsítéséhez kapcsolódó marginális beruházásokon; iv. a projekt csak akkor támogatja új passzív infrastruktúra kiépítését, ha a meglévő passzív infrastruktúra nem használható fel újra; b) az egyes számítástechnikai berendezések, szuper-számítástechnikai berendezések és adatinfrastruktúrák összekapcsolásával az európai nagy teljesítményű számítástechnika közös vállalkozás céljait támogató páneurópai terabit gerinchálózat határon átnyúló valamely szakaszának kiépítésére irányuló olyan beruházások, amelyek teljesítik a következő egyedi kumulatív feltételeket: i. a projekt keretében ki kell építeni vagy be kell szerezni a konnektivitáshoz szükséges eszközöket – többek között elévülhetetlen használati jogokat, sötétszálat vagy berendezéseket – egy olyan páneurópai gerinchálózat határon átnyúló szakaszának kiépítéséhez, amely támogatja legalább két olyan számítástechnikai létesítménynek, szuper-számítástechnikai létesítménynek vagy adatinfrastruktúrának a korlátozás nélküli, végponttól végpontig tartó, legalább 1 Tbps konnektivitású összeköttetését, amely: 1. az (EU) 2018/1488 tanácsi rendelettel (*) összhangban létrehozott európai nagy teljesítményű számítástechnika közös vállalkozás üzemeltető szervezete, vagy az (EU) 2021/695 európai parlamenti és tanácsi rendeletben (**) és a 723/2009/EK tanácsi rendeletben meghatározott zászlóshajó kutatási projekteket és missziókat támogató kutatási infrastruktúra és egyéb számítástechnikai és adatinfrastruktúra, amelyek hozzájárulnak az európai nagy teljesítményű számítástechnika közös vállalkozás célkitűzéseinek teljesítéséhez; és 2. legalább két uniós tagállamban, illetve legalább egy uniós tagállamban és legalább egy, az Európai Kutatási Térségben tagsággal rendelkező országban található; ii. a projekt a gerinchálózatba történő olyan jelentős új beruházást biztosít, amely túlmutat a marginális – például pusztán szoftverfrissítésekkel vagy engedélyezéssel kapcsolatos – beruházásokon; iii. a konnektivitáshoz szükséges eszközök beszerzése közbeszerzés útján történik; iv. a projekt csak akkor támogatja új passzív infrastruktúra kiépítését, ha a meglévő passzív infrastruktúra nem használható fel újra; c) egyes társadalmi-gazdasági fókuszpontok felhőalapú infrastruktúráit összekapcsoló gerinchálózat határon átnyúló valamely szakaszának kiépítésére irányuló beruházások, amelyek teljesítik a következő egyedi kumulatív feltételeket: i. a projekt olyan társadalmi-gazdasági fókuszpontok felhőalapú infrastruktúráit kapcsolja össze, amelyek általános érdekű szolgáltatások vagy a Szerződés 106. cikkének (2) bekezdése szerinti általános gazdasági érdekű szolgáltatások működtetésével megbízott közigazgatási szervek, állami vagy magánszervezetek; ii. a projekt új, határon átnyúló gerinchálózatok határon átnyúló olyan szakaszának kiépítéséből vagy meglévő hálózatok jelentős korszerűsítéséből áll, amely 1. átlépi két vagy több tagállam között a határt, vagy 2. átlépi legalább egy tagállam és az Európai Gazdasági Térség legalább egy országa közötti határt; iii. a projekt legalább két, az i. alpont szerinti támogatható társadalmi-gazdasági fókuszpontra kiterjed, amelyek mindegyike különböző tagállamban vagy egy tagállamban és az Európai Gazdasági Térség egyik országában működik; iv. a projekt a gerinchálózatba történő olyan jelentős új beruházást biztosít, amely túlmutat a marginális – például pusztán szoftverfrissítésekkel vagy engedélyezéssel kapcsolatos – beruházásokon. A projektnek képesnek kell lennie legalább a 10 Gbps szimmetrikus letöltési és feltöltési sebesség többszöröseinek biztosítására; v. a projekt csak akkor támogatja új passzív infrastruktúra kiépítését, ha a meglévő passzív infrastruktúra nem használható fel újra; d) tenger alatti kábelhálózat kiépítésére irányuló beruházások, melyek teljesítik a következő egyedi kumulatív feltételeket: i. a projekt valamely tenger alatti kábelhálózat határon átnyúló olyan szakaszából áll, amely 1. átlépi két vagy több tagállam között a határt, vagy 2. átlépi legalább egy tagállam és az Európai Gazdasági Térség legalább egy országa közötti határt. Másik lehetőségként a támogatásban részesülő szervezet kizárólag a nagykereskedelmi szolgáltatás nyújtását biztosítja, és a támogatott infrastruktúra – akár egyetlen tagállamon belül is – javítja az európai legkülső régiók, tengerentúli területek vagy szigeti régiók konnektivitását; ii. a projekt nem vonatkozhat olyan útvonalakra, amelyeket legalább kettő, már létező, vagy hitelt érdemlően tervezett gerincinfrastruktúra már kiszolgál; iii. a projekt a tenger alatti kábelhálózatba történő jelentős új beruházást biztosít azáltal, hogy új tenger alatti kábelt vagy meglévő tenger alatti kábelhez való csatlakozást vezet be, kezeli a redundanciával kapcsolatos problémákat, és túllép a marginális beruházásokon. A projektnek képesnek kell lennie legalább 1 Gbps szimmetrikus letöltési és feltöltési sebesség biztosítására; iv. a projekt csak akkor támogatja új passzív infrastruktúra kiépítését, ha a meglévő passzív infrastruktúra nem használható fel újra. 52c. cikk Konnektivitási utalványok (1) A fogyasztóknak a távmunka, valamint az online oktatási és képzési szolgáltatások használatának megkönnyítéséhez, valamint a kkv-knek konnektivitási utalványok formájában nyújtott állami támogatás a Szerződés 107. cikkének (3) bekezdése szerint összeegyeztethető a belső piaccal, és mentesül a Szerződés 108. cikkének (3) bekezdésében foglalt bejelentési kötelezettség alól, feltéve, hogy teljesülnek az e cikkben és az I. fejezetben rögzített feltételek. (2) Az utalványrendszer időtartama nem haladhatja meg a 24 hónapot. (3) Az utalványrendszerek alábbi kategóriái támogathatók: a) új széles sávú internet-hozzáférési szolgáltatásra való előfizetés vagy alacsonyabb letöltési sebességű meglévő előfizetés legalább 30 Mbps letöltési sebességű szolgáltatásra való cseréje céljából a fogyasztók rendelkezésére álló utalványrendszerek, feltéve, hogy minden, legalább 30 Mbps letöltési sebességet megbízhatóan biztosítani képes elektronikus hírközlési szolgáltató jogosult támogatásra az utalványrendszer keretében, ugyanakkor az utalványok nem ítélhetők oda az azonos sebességet biztosító szolgáltatások közötti váltásra vagy a legalább 30 Mbps letöltési sebességű meglévő előfizetés cseréjére; b) új széles sávú internet-hozzáférési szolgáltatásra való előfizetés vagy alacsonyabb letöltési sebességű meglévő előfizetés legalább 100 Mbps letöltési sebességű szolgáltatásra való cseréje céljából a kkv-k rendelkezésére álló utalványrendszerek, feltéve, hogy minden, legalább 100 Mbps letöltési sebességet megbízhatóan biztosítani képes szolgáltató jogosult támogatásra az utalványrendszer keretében, ugyanakkor az utalványok nem ítélhetők oda az azonos sebességet biztosító szolgáltatások közötti váltásra vagy a legalább 100 Mbps letöltési sebességű meglévő előfizetés cseréjére. (4) Az utalványok a (3) bekezdésben meghatározott sebességű széles sávú internet-hozzáférési szolgáltatásra – akár önállóan, akár szolgáltatáscsomag részeként – való előfizetés összes beindítási költségének és havi díjának legfeljebb 50 %-át fedezik, és az legalább a (3) bekezdésben meghatározott sebességű internet-hozzáféréshez szükséges végberendezéseket (modem/router) tartalmazza. Az utalvány értékét a hatóságok közvetlenül a végfelhasználóknak vagy közvetlenül a végfelhasználók által választott szolgáltatónak fizetik ki; ez utóbbi esetben az utalvány összegét le kell vonni a végfelhasználónak szóló számlából. (5) Az utalvány csak olyan területek fogyasztói vagy kkv-i számára áll rendelkezésre, ahol legalább egy, a (3) bekezdésben meghatározott sebesség megbízható biztosítására képes meglévő hálózat már megtalálható, amit feltérképezés és nyilvános konzultáció révén kell ellenőrizni. A feltérképezés és a nyilvános konzultáció során meg kell határozni a legalább egy olyan hálózat által lefedett földrajzi célterületeket, amely megbízhatóan képes biztosítani a (3) bekezdésben meghatározott sebességet az utalványrendszer időtartamára és a területen jelen lévő támogatható szolgáltatókat, és információkat kell gyűjteni azok piaci részesedésének kiszámításához. A feltérképezést i. a vezetékes helyhez kötött hálózatok esetében a csatlakoztatható helyszínek címe alapján, ii. a vezeték nélküli állandó helyű hozzáférési hálózatok esetében pedig a csatlakoztatható helyszínek címe alapján vagy maximum 100x100 méteres rácsok alapján kell elvégezni. A feltérképezést nyilvános konzultáció révén mindig ellenőrizni kell. A nyilvános konzultációt az illetékes hatóság folytatja le a tervezett intézkedés fő jellemzőinek és a feltérképezéssel érintett földrajzi célterületek jegyzékének egy megfelelő weboldalon történő közzététele révén, nemzeti szinten is. A nyilvános konzultáció keretében az érdekelt felek észrevételezhetik a tervezett intézkedést, és megfelelően alátámasztott információkat nyújthatnak be a (3) bekezdésben meghatározott sebesség megbízható biztosítására képes meglévő hálózataikra vonatkozóan. A nyilvános konzultáció időtartama legalább 30 nap. (6) Az utalványrendszernek meg kell felelnie a technológiasemlegesség elvének abban az értelemben, hogy az utalványok bármely olyan szolgáltató szolgáltatásainak előfizetésére felhasználhatók, amely – függetlenül az alkalmazott technológiáktól – képes megbízhatóan biztosítani a (3) bekezdésben meghatározott sebességet egy meglévő széles sávú hálózaton. A szolgáltatás kiválasztásának a fogyasztók vagy kkv-k számára történő megkönnyítése érdekében az egyes földrajzi célterületeken választható szolgáltatók listáját online közzé kell tenni, és minden érdekelt szolgáltató számára lehetővé kell tenni, hogy kérelmezze nyílt, átlátható és megkülönböztetésmentes kritériumok alapján történő felvételét a listára. (7) A támogathatósághoz azokban az esetekben, amikor a széles sávú internet-hozzáférési szolgáltatást nyújtó szolgáltató vertikálisan integrált vállalkozás és kiskereskedelmi piaci részesedése meghaladja a 25 %-ot, a szolgáltatónak az érintett nagykereskedelmi hozzáférési piacon legalább egy olyan nagykereskedelmi hozzáférési terméket kínálnia kell bármely elektronikus hírközlési szolgáltató részére, amely biztosítja, hogy a hozzáférést igénylő nyílt, átlátható és megkülönböztetésmentes feltételek mellett megbízhatóan képes legyen kiskereskedelmi szolgáltatást nyújtani a (3) bekezdésben meghatározott sebességgel. A nagykereskedelmi hozzáférés díja a következő referenciaértékek egyikének felel meg: i. a tagállam, illetve az Unió más összehasonlítható, versenyképesebb területein érvényesülő, közzétett (szabályozott) nagykereskedelmi árak átlaga; vagy ii. ilyen közzétett árak hiányában a nemzeti szabályozó hatóság által az érintett piacok és szolgáltatások vonatkozásában már meghatározott, illetve elfogadott árak; vagy iii. ilyen közzétett vagy szabályozott árak hiányában az árképzésnek meg kell felelnie a költségalapú árképzésnek és az ágazati szabályozási kerettel összhangban meghatározott módszertannak. A nemzeti szabályozó hatóság szabályozási keret szerinti hatáskörének sérelme nélkül a hozzáférési feltételekre (és azokon belül a díjszabásra) vonatkozóan, valamint az e cikk alkalmazásával kapcsolatos viták esetén konzultálni kell a nemzeti szabályozó hatósággal. (*) A Tanács (EU) 2018/1488 rendelete (2018. szeptember 28.) az európai nagy teljesítményű számítástechnika közös vállalkozás létrehozásáról (HL L 252., 2018.10.8., 1. o.)." (**) Az Európai Parlament és a Tanács (EU) 2021/695 rendelete (2021. április 28.) a Horizont Európa kutatási és innovációs keretprogram létrehozásáról, valamint részvételi és terjesztési szabályainak megállapításáról, továbbá az 1290/2013/EU és az 1291/2013/EU rendelet hatályon kívül helyezéséről (HL L 170., 2021.5.12., 1. o.).”"